IL-KUNSILL TAL-UNJONI EWROPEA - fl-Artikoli rilevanti tat-TUE, fosthom l-Artikoli 14(1) u 16(1) li jiddefinixxu l-funzjoni leġislattiva konġunta tal-Parlament Ewropew u l-Kunsill, u l-Artikolu 17(2) li jagħti lill-Kummissjoni s-setgħa ta' inizjattiva leġislattiva, u fl-Artikoli rilevanti tat-TFUE, b'mod partikolari, mingħajr preġudizzju għall-Artikoli 191 u 192, l-Artikolu 194 li jistabbilixxi l-objettivi tal-politika dwar l-enerġija, billi jiddikjara li " fil-kuntest tal-istabbiliment u l-funzjonament tas-suq intern u b'kont meħud tal-ħtieġa ta' preservazzjoni u titjib tal-ambjent, il-politika tal-Unjoni fil-qasam tal-enerġija għandha timmira li, fi spirtu ta' solidarjetà bejn l-Istati Membri: (a) tassigura l-funzjonament tas-suq tal-enerġija; (b) tassigura s-sigurtà tal-provvista tal-enerġija fl-Unjoni; (c) tippromwovi l-effiċjenza fl-enerġija u l-iffrankar fl-użu tal-enerġija kif ukoll l-iżvilupp ta' forom ta' enerġija ġodda u rinnovabbli; u (d) tippromwovi l-interkonnessjoni ta' netwerks tal-enerġija " u li " (...) l-Parlament Ewropew u l-Kunsill, li jaġixxu skont il-proċedura leġislattiva ordinarja, għandhom jistabbilixxu l-miżuri meħtieġa għall-kisba tal-objettivi (...)", u jipprovdi wkoll li " dawn m'għandhomx jolqtu d-dritt ta' Stat Membru li jiddetermina l-kondizzjonijiet għall-isfruttament tar-riżorsi ta' enerġija tiegħu, l-għażla tiegħu bejn riżorsi differenti ta' enerġija u l-istruttura ġenerali tal-provvista ta' enerġija tiegħu, mingħajr preġudizzju għall-Artikolu 192(2)(c). - fil-konklużjonijiet tal-Kunsill Ewropew tat-23 u l-24 ta' Ottubru 2014, fejn intlaħaq qbil dwar il-qafas ta' politika għall-klima u l-enerġija għall-2030, inklużi l-miri fil-livell tal-UE; fejn fost l-oħrajn intlaħaq qbil li tiġi stabbilita mira tal-UE ta' mill-anqas 27% għas-sehem tal-enerġija rinnovabbli kkunsmata fl-UE fl-2030. Din il-mira ser tkun vinkolanti fil-livell tal-UE. Din ser tintlaħaq permezz ta' kontributi mill-Istati Membri gwidati mill-ħtieġa li tintlaħaq kollettivament il-mira tal-UE mingħajr ma l-Istati Membri jinżammu milli jistabbilixxu u jappoġġaw il-miri nazzjonali aktar ambizzjużi tagħhom stess, f'konformità mal-linji gwida dwar l-għajnuna mill-istat, kif ukoll b'kont meħud tal-grad tal-integrazzjoni tagħhom fis-suq intern tal-enerġija. L-integrazzjoni tal-livelli li qegħdin jiżdiedu ta' enerġija rinnovabbli intermittenti teħtieġ suq intern tal-enerġija aktar interkonness u sostenn xieraq, li għandhom jiġu kkoordinati kif neċessarju fil-livell reġjonali. (...) Dawn il-miri[1] ser jintlaħqu b'rispett sħiħ lejn il-libertà tal-Istati Membri li jagħżlu t-taħlita ta' enerġija tagħhom. Il-miri mhumiex ser jinbidlu f'miri nazzjonali vinkolanti; fejn intlaħaq qbil li tiġi żviluppata sistema ta' governanza affidabbli u trasparenti mingħajr ebda piż amministrattiv mhux neċessarju bħala għajnuna biex jiġi żgurat li l-UE tilħaq il-miri tal-politika tagħha dwar l-enerġija, bil-flessibbiltà neċessarja għall-Istati Membri u b'rispett sħiħ lejn il-libertà tagħhom li jagħżlu t-taħlita ta' enerġija tagħhom. Din is-sistema ta' governanza ser: tibni fuq l-elementi kostitwenti eżistenti, bħall-programmi nazzjonali dwar il-klima, il-pjanijiet nazzjonali għall-enerġija rinnovabbli u l-effiċjenza fl-użu tal-enerġija. Il-linji separati tal-ippjanar u r-rapportar ser jiġu ssimplifikati u miġbura flimkien; issaħħaħ ir-rwol u d-drittijiet tal-konsumaturi, it-trasparenza u l-prevedibbiltà għall-investituri, fost l-oħrajn permezz ta' monitoraġġ sistematiku ta' indikaturi ewlenin għal sistema tal-enerġija affordabbli, sikura, kompetittiva, sigura u sostenibbli; tiffaċilita l-koordinazzjoni tal-politiki nazzjonali dwar l-enerġija u trawwem kooperazzjoni reġjonali bejn l-Istati Membri; li barra minn hekk fakkar fl-għan tiegħu li jibni Unjoni tal-Enerġija li timmira lejn enerġija affordabbli, sigura u sostenibbli, kif ġie ddikjarat fl-Aġenda Strateġika tiegħu; - fil-konklużjonijiet tal-Kunsill Ewropew tad-19 u l-20 ta' Marzu 2015, li nnota li l-UE hija impenjata fil-bini ta' Unjoni tal-Enerġija b'politika dwar il-klima li tħares 'il quddiem abbażi tal-istrateġija qafas tal-Kummissjoni li l-ħames dimensjonijiet tagħha huma interrelatati mill-qrib u rinforzanti reċiprokament (sigurtà tal-enerġija, solidarjetà u fiduċja; suq Ewropew tal-enerġija kompletament integrat; effiċjenza fl-użu tal-enerġija li tikkontribwixxi għall-moderazzjoni tad-domanda; dekarbonizzazzjoni tal-ekonomija; u riċerka, innovazzjoni u kompetittività). L-istituzzjonijiet tal-UE u l-Istati Membri ser imexxu l-ħidma 'l quddiem u l-Kunsill ser jirrapporta lill-Kunsill Ewropew qabel Diċembru. Il-Kunsill Ewropew ser ikompli jiggwida. Filwaqt li jenfasizza l-importanza tad-dimensjonijiet kollha tal-Unjoni tal-Enerġija, il-Kunsill Ewropew iffoka fuq uħud mill-aspetti u talab biex fost l-oħrajn: tiġi rieżaminata u żviluppata leġislazzjoni relatata mat-tnaqqis tal-emissjonijiet, l-effiċjenza fl-użu tal-enerġija u l-enerġija rinnovabbli biex jintrifdu l-miri maqbula għall-2030; tiġi żviluppata sistema ta' governanza affidabbli u trasparenti; - fil-konklużjonijiet tal-Kunsill TTE (Enerġija) tat-8 ta' Ġunju 2013 dwar l-implimentazzjoni tal-Unjoni tal-Enerġija bit-titolu "nagħtu setgħa lill-konsumaturi u nattiraw investimenti fis-settur tal-enerġija", li stiednu lill-Kummissjoni biex tippreżenta rapidament inizjattivi dwar is-sistema ta' governanza tal-Unjoni tal-Enerġija, li għandhom jiġu żviluppati malajr u approvati mill-Kunsill bħala l-ewwel pass għall-iżvilupp tas-sistema ta' governanza; - il-Komunikazzjoni tal-Kummissjoni tat-18 ta' Novembru 2015 dwar l-Istat tal-Unjoni tal-Enerġija, li tinkludi gwida għall-Istati Membri dwar pjanijiet nazzjonali dwar l-enerġija u l-klima kif ukoll l-ewwel rapport dwar l-indikaturi ewlenin; - tal-importanza kruċjali ta' sistema ta' governanza affidabbli u trasparenti tal-Unjoni tal-Enerġija bi proċess ta' ppjanar u monitoraġġ ta' politika fit-tul definit b'mod ċar għall-implimentazzjoni tal-istrateġija tal-Unjoni tal-Enerġija; - tal-ħtieġa li l-kejl tal-progress fil-bini tal-Unjoni tal-Enerġija jitwettaq permezz ta' data u informazzjoni komparabbli, rilevanti, koerenti u affidabbli, u tal-ħtieġa li l-obbligi tal-ppjanar u r-rapportar tal-Istati Membri jiġu ssimplifikati fir-rigward tal-politiki tal-Unjoni dwar il-klima u l-enerġija; FILWAQT LI JAGĦRAF LI: 1. is-sistema ta' governanza tal-Unjoni tal-Enerġija ser tkun għodda essenzjali għall-bini effiċjenti u effettiv tal-Unjoni tal-Enerġija u l-kisba tal-objettivi tagħha; JISSOTTOLINJA l-prinċipji li ġejjin għas-sistema ta' governanza tal-Unjoni tal-Enerġija: 1.1 is-sistema ta' governanza ser tintegra ppjanar u rapportar strateġiċi dwar l-implimentazzjoni tal-politiki dwar il-klima u l-enerġija u ser trawwem b'mod attiv koordinazzjoni bejn l-atturi responsabbli għall-politika dwar il-klima u l-enerġija, fil-livell tal-UE, dak reġjonali u dak nazzjonali; 1.2 is-sistema ta' governanza ser tinbena fuq il-bażi tal-elementi kostitwenti eżistenti fil-politika dwar il-klima u l-enerġija kif ukoll fuq il-miri maqbula għall-2030, u ser tinkludi obbligi ta' ppjanar u rapportar. Hija ser timmonitorja l-progress kollettiv tal-UE lejn il-kisba tal-miri tal-UE dwar l-enerġija u l-klima u l-objettivi ta' politika ġenerali tagħha fil-ħames dimensjonijiet, u b'hekk ser tipprovdi ħarsa ġenerali konsistenti u trasparenti fuq l-istat tal-Unjoni tal-Enerġija; 1.3 is-sistema ta' governanza ser tissimplifika u tiġbor flimkien linji separati ta' ppjanar u rapportar, filwaqt li żżomm il-livell stabbilit ta' sustanza u l-kwalità ta' data. Ir-rapportar taħt is-sistema ta' governanza huwa maħsub ukoll biex jitnaqqas il-piż amministrattiv tal-obbligi futuri ta' rapportar, u biex jiġu razzjonalizzati; l-obbligi ta' rapportar għandhom, bħala regola ġenerali, jiġu integrati fil-proċess ta' rapportar; 1.4 is-sistema ta' governanza ser tipprovdi flessibbiltà suffiċjenti għall-Istati Membri biex jagħżlu miżuri abbażi ta' speċifiċitajiet, għażliet, ċirkostanzi u żviluppi teknoloġiċi nazzjonali kif ukoll kondizzjonijiet esterni li jinbidlu; 1.5 is-sistema ta' governanza ser tkun affidabbli. Permezz ta' ppjanar fit-tul mill-Istati Membri, li jkopri kull waħda mill-ħames dimensjonijiet tal-Unjoni tal-Enerġija b'mod ugwali, hija ser issaħħaħ l-istabbiltà u l-prevedibbiltà tal-klima tal-investiment. Is-sistema ta' governanza ser tieħu kont tan-natura u l-ambitu differenti tal-miri dwar il-klima u l-enerġija għall-2030 li huma vinkolanti, vinkolanti għall-UE jew indikattivi, kif ukoll ta' dawk il-miri speċifiċi u l-objettivi ta' politika aktar ġenerali relatati mal-ħames dimensjonijiet; hija ser tkun akkumpanjata mir-rieżami u l-iżvilupp ta' leġislazzjoni relatata mat-tnaqqis tal-emissjonijiet, l-effiċjenza fl-użu tal-enerġija u l-enerġija rinnovabbli biex jintrifdu l-miri maqbula għall-2030; by increasing interconnection capacity, and for increasing security of supply. Għaldaqstant, il-kooperazzjoni u l-konsultazzjoni reġjonali msaħħa dwar kwistjonijiet bħal dawn, fejn xieraq, ser isiru aspett trasversali u importanti tas-sistema futura ta' governanza tal-Unjoni tal-Enerġija u jeħtieġ li jiġu ffaċilitati jew inċentivati; 1.7 id-djalogu bħala espressjoni konkreta tar-rekwiżit tal-Artikolu 13(2) tat-TUE dwar kooperazzjoni leali reċiproka kellu storikament rwol ewlieni fil-bini tal-proġett Ewropew. Huwa ser ikollu rwol ċentrali fis-sistema ta' governanza tal-Unjoni tal-Enerġija. It-tfassil u l-implimentazzjoni tal-governanza tal-Unjoni tal-Enerġija ser jintegraw il-kooperazzjoni u jiżguraw li jkun hemm skambji ta' informazzjoni u l-aħjar prattiki permezz ta' djalogu kostruttiv bejn l-Istati Membri u l-Kummissjoni. L-implimentazzjoni tal-governanza tal-enerġija ser tinkoraġġixxi wkoll konsultazzjonijiet fil-livell nazzjonali mas-soċjetà ċivili u l-partijiet ikkonċernati u ser tiżgura l-fiduċja tal-investituri, il-konsumaturi u ċ-ċittadini. 2. Wara li kkunsidra dawn il-prinċipji, JIDENTIFIKA dawn li ġejjin bħala komponenti essenzjali tas-sistema ta' governanza: - Pjan Nazzjonali dwar l-Enerġija u l-Klima (minn hawn 'il quddiem 'Pjan Nazzjonali') li għandu jiġi adottat minn kull Stat Membru u jiġi segwit minn Rapporti ta' Progress dwar l-implimentazzjoni tal-Pjan Nazzjonali, it-tnejn li huma bbażati fuq mudelli standardizzati; - djalogi kostruttivi bejn il-Kummissjoni u l-Istati Membri; u - monitoraġġ u evalwazzjoni fost l-oħrajn abbażi ta' indikaturi ewlenin; u JISPEĊIFIKA li: 2.1 l-ewwel Pjan Nazzjonali ser ikopri l-perijodu mill-2021 sal-2030, ser jintegra komponenti dwar l-enerġija u l-klima, u għandu jkun olistiku u jirrifletti l-ħames dimensjonijiet tal-Unjoni tal-Enerġija. Il-Pjan Nazzjonali ser ikun dokument ta' ppjanar strateġiku ta' livell għoli, konċiż u sinkronizzat; 2.2 il-Pjan Nazzjonali: - ser jiddeskrivi l-istat tas-sistema nazzjonali tal-enerġija, il-politika nazzjonali dwar il-klima u il-qafas ta' politika nazzjonali għal kull waħda mill-ħames dimensjonijiet tal-Unjoni tal-Enerġija, inklużi l-ispeċifiċitajiet u l-isfidi nazzjonali rilevanti bħall-grad tal-integrazzjoni fis-suq intern; - filwaqt li jiżgura biżżejjed flessibbiltà u d-dritt ta' kull Stat Membru li jagħżel it-taħlita ta' enerġija tiegħu, ser jinkludi l-ippjanar ta' politika, l-objettivi kif ukoll il-miri dwar il-klima u l-enerġija tal-Istati Membri, kif jew jekk l-Istati Membri stabbilixxewhom fid-dawl tan-natura u l-ambitu differenti tal-miri u l-objettivi. B'hekk il-pjanijiet ser jikkontribwixxu għall-għanijiet u l-miri tal-politika tal-UE dwar il-klima u l-enerġija għall-2030. Huma ser jirriflettu wkoll perspettiva li hija konsistenti mas-sejbiet reċenti tal-IPCC, sabiex jibqgħu taħt iż-2°C, jeħtieġ li l-emissjonijiet globali ta' gassijiet serra jilħqu l-quċċata tagħhom mhux aktar tard mill-2020, jitnaqqsu tal-anqas b'50% sal-2050 meta mqabbla mal-1990 u jkunu kważi żero jew inqas sal-2100; u li l-Partijiet kollha għandhom ifittxu metodi trasformattivi favur viżjoni fit-tul tan-newtralità tal-klima u r-reżiljenza għat-tibdil fil-klima globali u sostenibbli fit-tieni nofs ta' dan is-seklu u li hija relatata mal-objettiv tal-UE fil-kuntest tat-tnaqqis meħtieġ skont l-IPCC mill-pajjiżi żviluppati bħala grupp, biex jitnaqqsu l-emissjonijiet bi 80-95% sal-2050 meta mqabbla mal-1990, kif kien enfasizzat u mfakkar għal dan l-għan mill-konklużjonijiet tal-Kunsill tat-18 ta' Settembru 2015; - ser jinkludi perkorsi għall-kisba ta' miri vinkolanti ta' tnaqqis tal-gassijiet serra f'konformità mal-leġislazzjoni rilevanti tal-UE, u jistabbilixxi perkorsi indikattivi realistiċi kemm għal objettivi oħra kif ukoll għal miri oħra, kif jew jekk l-Istati Membri stabbilixxewhom fid-dawl tan-natura u l-ambitu differenti tal-miri u l-objettivi. B'mod partikolari, il-Pjanijiet Nazzjonali ser jidentifikaw il-kontributi nazzjonali għall-objettivi tal-politika tal-EU dwar l-enerġija u l-miri tal-UE dwar il-klima u l-enerġija għall-2030, inklużi projezzjonijiet, u ser jiġu żviluppati f'konformità mal-konklużjonijiet tal-Kunsill Ewropew ta' Ottubru 2014. Kif inhuma, il-Pjanijiet Nazzjonali ser iservu bħala punti ta' referenza inizjali għall-monitoraġġ tal-kisba tal-objettivi u l-miri tal-politika tal-UE dwar l-enerġija; - ser jistabbilixxi azzjonijiet li għandom bħala għan it-tisħiħ tas-sigurtà tal-provvista kif ukoll azzjonijiet li għandom bħala għan it-titjib u t-tisħiħ tas-suq intern tal-enerġija; - ser jipprovdi l-livell xieraq ta' data relatata ma' indikaturi prinċipali; - ser jinkludi l-kooperazzjoni reġjonali fil-proċess ta' ppjanar u implimentazzjoni għal aspetti rilevanti u jidentifika l-isfidi reġjonali; dan għandu jinkludi skambji, konsultazzjoni u/jew koordinazzjoni dwar l-abbozz ta' Pjanijiet Nazzjonali bejn Stati Membri ġirien, u l-kondiviżjoni ta' esperjenzi u l-aħjar prattiki fis-setturi rilevanti tal-enerġija; - ser jindirizza s-sinerġiji u l-potenzjali ma' oqsma ta' politika rilevanti oħra; 2.3 Ir-Rapporti ta' Progress ser jiġu ppreżentati mill-Istati Membri lill-Kummissjoni kull sentejn, b'kont meħud tal-objettiv li jitnaqqsu l-piżijiet amministrattivi u bil-ħsieb li jiġu allinjati l-limiti ta' żmien għar-rapportar domestiku, internazzjonali u dak tal-UE; 2.4 il-mudelli standardizzati u l-indikaturi ewlenin ser jiġu żviluppati mill-Kummissjoni f'kooperazzjoni mill-qrib mal-Istati Membri u huma soġġetti għall-qbil tagħhom; il-lista ta' indikaturi ewlenin għandha tgħin tiżgura progress u ekwilibriju fir-rigward ta' kull waħda mill-ħames dimensjonijiet, inklużi il-miri maqbula tal-UE dwar il-klima u l-enerġija, kif ukoll l-objettivi tal-politika tal-UE dwar l-enerġija, biex tiġi żgurata sistema tal-enerġija affordabbli, sikura, kompetittiva, sigura u sostenibbli kif maqbul fil-konklużjonijiet tal-Kunsill Ewropew ta' Ottubru 2014; 2.5 il-monitoraġġ tal-indikaturi ewlenin abbażi tad-data nazzjonali, relatata mal-ħames dimensjonijiet, ser jitwettaq b'mod sistematiku fil-livell tal-UE. L-indikaturi ewlenin ser jippermettu analiżi u/jew projezzjonijiet aggregati tal-UE li ser jippermettu l-valutazzjoni tal-progress futur fl-ilħuq tal-objettivi tal-politika tal-UE dwar il-klima u l-enerġija u l-miri maqbula tal-UE. Il-Kummissjoni ser tagħti rendikont fil-qosor u tivvaluta l-progress ġenerali li sar fil-livell tal-UE fir-rapport annwali tagħha dwar l-Istat tal-Unjoni tal-Enerġija; 2.6 l-Istati Membri ser ifasslu l-Pjan Nazzjonali tagħhom li jkopri l-komponenti kollha stabbiliti fil-paragrafu 2.2. Huma jistgħu jirċievu rakkomandazzjonijiet mill-Kummissjoni u/jew kummenti mill-Istati Membri ġirien fil-kuntest tal-kooperazzjoni reġjonali dwar il-kwistjonijiet rilevanti, u jikkunsidrawhom, jekk xieraq. Abbażi ta' dan, l-Istati Membri ser jibagħtu l-Pjan Nazzjonali finalizzat tagħhom lill-Kummissjoni; 2.7 minkejja l-ħidma ta' tħejjija kif tinsab fil-paragrafu 2.6, l-ewwel Pjanijiet Nazzjonali ser jiġu ffinalizzati sa tmiem l-2019. Ser jibda ċiklu ta' rieżami biennali mal-ewwel Rapport ta' Progress tal-Istati Membri, segwit minn djalogu iterattiv mal-Kummissjoni dwar l-implimentazzjoni u minn deċiżjoni possibbli li l-Pjan Nazzjonali jitranġa mill-Istat Membru. Kull rieżami ser jieħu kont tar-riżultati miksuba; 2.8 filwaqt li jżommu f'moħħhom il-ħtieġa għal governanza affidabbli u trasparenti, l-Istati Membri jistgħu jiddeċiedu, jekk xieraq, li jaġġornaw jew jirrieżaminaw il-Pjan Nazzjonali tagħhom fid-dawl ta' bidliet fiċ-ċirkostanzi nazzjonali; 2.9 is-sistema ta' governanza ser tipprovdi valutazzjoni u previżjoni f'waqthom fir-rigward tal-ilħuq tal-objettivi tal-politika tal-UE dwar l-enerġija u l-miri maqbula dwar il-klima u l-enerġija. B'konsegwenza ta' dan, tista' titwettaq azzjoni f'waqtha, filwaqt li tiġi rispettata n-natura tal-objettiv jew il-mira partikolari inkwistjoni; azzjoni bħal din tista' tikkonsisti fit-titjib tal-implimentazzjoni tal-politiki u l-miżuri eżistenti, fl-aġġustament tagħhom jew fit-twettiq ta' politiki u miżuri addizzjonali. Fir-rigward tal-mira vinkolanti tal-UE dwar l-enerġija rinnovabbli din l-azzjoni għandha titwettaq jekk ikun hemm diskrepanza bbażata fuq il-pjanijiet nazzjonali jew bbażata fuq pjanijiet nazzjonali rieżaminati jew aġġornati f'nofs is-snin 2020, u waqt li jittieħed kont ta' kemm Stat Membru jikkontribwixxi b'mod affidabbli fil-pjan tiegħu għal din il-mira tal-UE, filwaqt li jkun iggwidat mill-ħtieġa li jilħaq il-miri u l-objettivi kollha tal-ħames dimensjonijiet; 2.10 is-sistema ta' governanza ser tkun flessibbli billi tippermetti lill-Istati Membri jagħżlu l-politiki l-aktar kosteffiċjenti fir-rigward tal-objettivi u l-miri; 2.11 l-istadji rilevanti waqt iċ-ċiklu tas-sistema ta' governanza ser jiġu ppreżentati lill-Kunsill u diskussi minnu. Il-Kunsill Ewropew ser ikompli jiggwida fir-rigward tal-iżvilupp tal-Unjoni tal-Enerġija u s-sistema ta' governanza, fost l-oħrajn, abbażi tar-rapporti annwali tal-Kummissjoni dwar l-Istat tal-Unjoni tal-Enerġija li ser jiġu ppreżentati lill-istituzzjonijiet Ewropej; FILWAQT LI JFAKKAR li Unjoni tal-Enerġija reżiljenti b'politika dwar it-tibdil fil-klima li tħares 'il quddiem hija prijorità ewlenija tal-Kummissjoni, 3. JISTIEDEN lill-Kummissjoni biex tiżgura segwitu rapidu għal dawn il-konklużjonijiet u biex f'kooperazzjoni mill-qrib mal-Istati Membri tħejji fost l-oħrajn: 3.1 il-bażi għall-komponenti essenzjali li ġejjin: - b'urġenza, inventarju tal-obbligi ta' ppjanar u rapportar eżistenti u proposti għas-simplifikazzjoni ta' dawn l-obbligi sabiex jitnaqqas il-piż amministrattiv u jiġu żgurati l-koerenza, is-simplifikazzjoni u l-konsistenza; - abbozz ta' mudelli standardizzati għall-Pjanijiet Nazzjonali u r-Rapporti ta' Progress biennali; - gwida dwar il-kooperazzjoni reġjonali, abbażi tal-aħjar prattiki u l-istrutturi eżistenti; - lista ta' indikaturi u metodoloġija għal dawn l-indikaturi ewlenin komuni, xenarji (ta' referenza) u projezzjonijiet; 3.2 ħarsa ġenerali li tinkludi: - id-djalogi bejn l-Istati Membri u l-Kummissjoni u d-djalogu annwali interistituzzjonali dwar ir-rapporti rigward l-Istat tal-Unjoni tal-Enerġija; u - kalendarju dettaljat għal tali azzjonijiet; 3.3 u biex taħdem mill-qrib mal-Istati Membri, l-istituzzjonijiet Ewropej kif ukoll ma' partijiet ikkonċernati oħra sabiex jintlaħqu l-objettivi stabbiliti hawn fuq. [1] Nota: "dawn il-miri" kif ukoll "il-miri" fis-sentenza li jmiss, jirreferu għall-mira tal-UE ta' mill-anqas 27% għall-enerġija rinnovabbli għall-mira indikattiva fil-livell tal-UE ta' mill-anqas 27% għat-titjib tal-effiċjenza fl-użu tal-enerġija (kif imsemmi fis-subparagrafi preċedenti tal-punt I.3 tal-konklużjonijiet ikkwotati tal-Kunsill Ewropew). [2] Ara pereżempju 14790/09 (paragrafu 7) u 14747/14 (paragrafu 2). Ara l-paġna tal-laqgħa